Sipilän hallituksen selvitysmiehenä toimineen ex-pääministeri Esko Ahon konsulttiyhtiöllä menee lujaa.

Esko Ahon konsulttiyhtiö Verbatum teki viime vuonna yli puolen miljoonan euron liikevaihdon. LAURI OLANDER

Suomen entisen pääministerin Esko Ahon (kesk) konsulttiyhtiö Verbatum teki viime vuonna 550 000 euron liikevaihdolla 88 000 euron tuloksen. Yhtiön liikevaihto kasvoi 36 prosenttia, tulos 23 prosenttia.

Toissa vuonna yhtiön liikevaihto oli 405 000 euroa ja tulos 71 000 euroa.

Vuonna 1995 perustettu yhtiö on tehnyt viime vuosina tasaista tulosta. Yhtiön liikevaihto on ollut vuosina 2012-2017 keskimäärin 378 000 euroa ja tulos 54 000 euroa.

Osinkoja yhtiö on jakanut omistajilleen yhteensä noin 180 000 euroa, eli keskimäärin 30 000 euroa vuodessa.

Yhtiö on jakanut omistajilleen osinkoja niin sanotun kahdeksan prosentin säännön mukaan, millä viitataan listaamattoman yhtiön osakkeiden matemaattiseen arvoon eli käytännössä nettovarallisuuteen.

Jos jaettu osinko on alle kahdeksan prosenttia yhtiön nettovarallisuudesta, täytyy siitä maksaa veroa vain 7,5 prosenttia. Ahon yhtiöllä oli viime vuoden lopussa voitonjakokelpoisia varoja 483 000 euroa.

Sipilän hallituksen luottomies

Työ- ja elinkeinoministeriö tilasi Aholta viime vuoden huhtikuussa selvityksen ”positiivisen rakennemuutoksen edistämiseen tarvittavasta toimintamallista ja käytännön ratkaisuista”.

19-sivuinen raportti Kasvun mahdollisuus - positiivisen rakennemuutoksen hyödyntäminen Lounais-Suomessa luovutettiin elinkeinoministeri Mika Lintilälle (kesk) viime vuoden elokuussa.

Viime vuonna valmistui myös liikenne- ja viestintäministeriön vuonna 2016 tilaama selvitys Liikenne- ja viestintäarkkitehtuuri 2030 ja 2050, jonka Aho teki yhdessä Tampereen pormestarin Lauri Lylyn (sd) ja startup-sijoittajan Inka Meron kanssa.

Inka Mero, Esko Aho ja Lauri Lyly tuottivat liikenne- ja viestintäministeriölle vision tulevaisuuden liikenne- ja viestintäarkkitehtuurista. ANNA EGUTKINA

Aho toimii tällä hetkellä Suomen ja Venäjän välisiä kauppasuhteita edistävän East Officen ja Helsingistä Rostockiin kulkevasta tietoliikennemerikaapelista vastanneen Cinian hallitusten puheenjohtajana.

Aho istuu lisäksi Venäjän suurimman pankin Sberbankin hallituksessa ja on Suomalais-Venäläisen kauppakamariyhdistyksen puheenjohtaja.

Aho toimi pääministerinä vuosina 1991-1995 ja keskustan puheenjohtajana vuosina 1990-2002. Aho toimi Sitran yliasiamiehenä vuosina 2003-2008 ja Nokian johtajana vuosina 2008-2012.